বাজেটে কি ডিএ নিয়ে ঘোষণা হচ্ছে?

ওয়েব ডেস্ক: কাউন্ট ডাউন শুরু। হাতে আর মাত্র দুই ঘণ্টা। বাজেটে (Budget) ডিএ (DA) বা মহার্ঘ ভাতা নিয়ে নিয়ে কী কোনও ঘোষণা হতে চলেছে? রাজ্যের সরকারি কর্মচারীরা হাপিত্যেশ করে চেয়ে রয়েছেন সেই দিকে। আজ, বুধবার বিকেল ৪টেয় আগামী বিধানসভা ভোটের (West bengal Assembly Election) আগে রাজ্য সরকারের শেষ পূর্ণাঙ্গ বাজেট (Full Term Budget) পেশ হতে চলেছে। ফলে জনকল্যাণমূলক প্রকল্পে রাজ্য সরকারের জোর দেওয়ার সম্ভাবনা। পারদ চড়ছে সরকারিকর্মীদের। গতবারের মতো এবারও বাজেটে ডিএ নিয়ে ঘোষণা হবে বলে তাঁরা আশাবাদী। তা হলে বেতন বাড়বে। ফলে সুখবরের আশায় রয়েছেন তাঁরা। এবছর এখনও পর্যন্ত কোনও ঘোষণা হয়নি। গত বছর সামগ্রিকভাবে রাজ্যে ৮ শতাংশ ডিএ বেড়েছিল।

বর্তমানে কেন্দ্রীয় সরকারি কর্মচারীরা ৫৩ শতাংশ হারে ডিএ পাচ্ছেন। অষ্টম বেতন কমিশন গঠনের ঘোষণা করেছে কেন্দ্র। ওই কমিশনের নতুন সুপারিশ লাগু হলে আরও বেতন বাড়বে কেন্দ্রীয় সরকারি কর্মীদের। রাজ্য সরকারি কর্মীরা ১৪ শতাংশ হারে ডিএ পান। ফলে কেন্দ্রীয় সরকারি কর্মীদের সঙ্গে রাজ্য সরকারি কর্মীদের ব্যবধান ক্রমশ বেড়েছে। রাজ্য সরকারি কর্মীরা বকেয়া ডিএ দেওয়ার দাবিতে বারবার দাবি জানাচ্ছেন। একইসঙ্গে রাজ্যে নতুন বেতন কমিশনের দাবিও রয়েছে তাঁদের।

আরও পড়ুন: ফের কি বঙ্গে ফিরতে চলেছে শীত? কী বলছে আবহাওয়া দফতর